Şoferul unui microbuz şcolar din localitatea Vad, judeţul Cluj, a fost prins de poliţişti, marţi, în timp ce conducea băut autovehiculul respectiv, deplasându-se după elevi. Bărbatul a fost amendat şi i-a fost suspendat dreptul de a conduce pentru 90 de zile.

Potrivit Poliţiei Judeţene Cluj, marţi, în jurul orei 12.00, poliţiştii din cadrul Secţiei 5 Poliţie Rurală Dej au constatat că şoferul microbuzului şcolar din Vad - un bărbat în vârstă de 41 de ani, din localitatea Vad - se afla sub influenţa alcoolului.

El a fost prins în timp ce conducea microbuzul şcolar pe DJ 109E, în localitatea Vad, în momentul în care se deplasa după elevi.

„În urma testării cu aparatul etilotest, a rezultat o concentraţie de peste 0,25 mg/l alcool pur în aerul expirat”, arată reprezentanţii Poliţiei Cluj.

Bărbatul a fost amendat cu 1.305 lei şi i s-a suspendat dreptul de a conduce pentru 90 de zile.

Sursa: News.ro